CELEX: 32021R0715
Language: hu
Date: 2021-01-20 00:00:00
Title: A Bizottság (EU) 2021/715 felhatalmazáson alapuló rendelete (2021. január 20.) az (EU) 2018/848 európai parlamenti és tanácsi rendeletnek a gazdálkodói csoportokra vonatkozó követelmények tekintetében történő módosításáról (EGT-vonatkozású szöveg)

2021.5.3.   
               
               
                  HU
               
               
                  Az Európai Unió Hivatalos Lapja
               
               
                  L 151/1
               
            
         A BIZOTTSÁG (EU) 2021/715 FELHATALMAZÁSON ALAPULÓ RENDELETE
         (2021. január 20.)
         az (EU) 2018/848 európai parlamenti és tanácsi rendeletnek a gazdálkodói csoportokra vonatkozó követelmények tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre (1) és különösen annak 36. cikke (3) bekezdésére,
         mivel:
         
                     (1)
                  
                  
                     Az (EU) 2018/848 rendelet 36. cikkének (1) bekezdése bizonyos követelményeket állapít meg a gazdálkodói csoportokra vonatkozóan. A gazdálkodói csoportok tagjai földrajzi közelségének összehangolt értelmezése érdekében indokolt kifejezetten megállapítani, hogy a tagoknak ugyanabban az országban kell végezniük tevékenységüket.
                  
               
                     (2)
                  
                  
                     A belső ellenőrzési rendszer létrehozására és működésére vonatkozó minimumkövetelmények megállapítása céljából a következő szempontokat kell meghatározni: a tagok nyilvántartásba vétele, belső ellenőrzések, új tagok vagy új termelőegységek jóváhagyása vagy a meglévő tagok tevékenységei, a belső ellenőrzési rendszer ellenőreinek képzése, a meg nem felelés esetén alkalmazandó intézkedések és a belső nyomonkövethetőség.
                  
               
                     (3)
                  
                  
                     Ebben az összefüggésben a belső ellenőrzési rendszer irányítójának és a belső ellenőrzési rendszer egy vagy több ellenőrének kinevezésére vonatkozó követelményt ki kell egészíteni annak biztosítása érdekében, hogy az illetékes személyzet megfelelően alkalmazza a belső ellenőrzési rendszert.
                  
               
                     (4)
                  
                  
                     Ezenkívül a belső ellenőrzési rendszer harmonizált értékelési keretének biztosítása érdekében a rendeletbe helyénvaló beilleszteni az olyan helyzetek listáját, amelyek hiányosságnak minősülnek.
                  
               
                     (5)
                  
                  
                     Az (EU) 2018/848 rendeletet ezért ennek megfelelően módosítani kell.
                  
               
                     (6)
                  
                  
                     Az egyértelműség és a jogbiztonság érdekében ezt a rendeletet az (EU) 2018/848 rendelet alkalmazásának kezdőnapjától kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2018/848 rendelet módosításai
            Az (EU) 2018/848 rendelet 36. cikke a következőképpen módosul:
            
                        1.
                     
                     
                        Az (1) bekezdés a következőképpen módosul:
                        
                                    a)
                                 
                                 
                                    az e) pont helyébe a következő szöveg lép:
                                    
                                                „e)
                                             
                                             
                                                csak olyan tagjai lehetnek, akik vagy amelyek az a) pontban említett termelési vagy esetleges egyéb tevékenységeiket egymás földrajzi közelségében végzik ugyanabban a tagállamban vagy ugyanabban a harmadik országban;”
                                             
                                          
                              
                                    b)
                                 
                                 
                                    a g) pont a következő bekezdéssel egészül ki:
                                    „A belső ellenőrzési rendszernek dokumentált eljárásokat kell tartalmaznia a következőkre vonatkozóan:
                                    
                                                i.
                                             
                                             
                                                a csoport tagjainak regisztrációja;
                                             
                                          
                                                ii.
                                             
                                             
                                                a belső ellenőrzések, amelyek magukban foglalják a csoport minden egyes tagjának éves belső helyszíni fizikai vizsgálatát, valamint minden további kockázatalapú ellenőrzést, amelyet a belső ellenőrzési rendszer irányítója ütemez be és a belső ellenőrzési rendszer ellenőrei végeznek, akik szerepét a h) pont határozza meg;
                                             
                                          
                                                iii.
                                             
                                             
                                                a meglévő csoport új tagjainak jóváhagyása, illetve adott esetben új termelési egységek vagy meglévő tagok új tevékenységeinek jóváhagyása a belső ellenőrzési jelentés alapján a belső ellenőrzési rendszer irányítójának jóváhagyásával;
                                             
                                          
                                                iv.
                                             
                                             
                                                a belső ellenőrzési rendszer ellenőreinek képzése, amelyre legalább évente kerül sor, és amelyhez csatolni kell a résztvevők által megszerzett ismeretek értékelését;
                                             
                                          
                                                v.
                                             
                                             
                                                a csoport tagjai számára a belső ellenőrzési rendszer eljárásaival és az e rendelet követelményeivel kapcsolatban nyújtott képzés;
                                             
                                          
                                                vi.
                                             
                                             
                                                a dokumentumok és nyilvántartások ellenőrzése;
                                             
                                          
                                                vii.
                                             
                                             
                                                a belső ellenőrzések során feltárt meg nem felelés esetén hozott intézkedések, az utánkövetésüket is ideértve;
                                             
                                          
                                                viii.
                                             
                                             
                                                a belső nyomonkövethetőség, amely megmutatja a csoport közös forgalmazási rendszerében leszállított termékek származását, és lehetővé teszi minden tag valamennyi termékének a nyomon követését minden szakaszban, például az előállítás, a feldolgozás, az elkészítés vagy a forgalomba hozatal során, beleértve a csoport egyes tagjai terméshozamának becslését és keresztellenőrzését.”
                                             
                                          
                              
                                    c)
                                 
                                 
                                    a szöveg a következő h) ponttal egészül ki:
                                    
                                                „h)
                                             
                                             
                                                kinevezi a belső ellenőrzési rendszer irányítóját és a belső ellenőrzési rendszer egy vagy több ellenőrét, akik a csoport tagjai lehetnek. Pozíciójuk nem kombinálható. A belső ellenőrzési rendszer ellenőrei számának megfelelőnek és arányosnak kell lennie, különösen a csoport ökológiai termelésének típusával, szerkezetével, méretével, termékeivel, tevékenységeivel és teljesítményével. A csoport termékei és tevékenységei tekintetében a belső ellenőrzési rendszer ellenőreinek megfelelő kompetenciával kell rendelkezniük.
                                                A belső ellenőrzési rendszer irányítója:
                                                
                                                            i.
                                                         
                                                         
                                                            ellenőrzi a csoport minden egyes tagjának alkalmasságát az a), b) és e) pontban meghatározott kritériumok tekintetében;
                                                         
                                                      
                                                            ii.
                                                         
                                                         
                                                            biztosítja, hogy minden egyes tag és a csoport között írásos és aláírt tagsági megállapodás jöjjön létre, amelynek révén a tagok kötelezettséget vállalnak arra, hogy:
                                                            
                                                                        —
                                                                     
                                                                     
                                                                        betartják ezt a rendeletet,
                                                                     
                                                                  
                                                                        —
                                                                     
                                                                     
                                                                        részt vesznek a belső ellenőrzési rendszerben és betartják a belső ellenőrzési rendszer eljárásait, beleértve a belső ellenőrzési rendszer irányítója által rájuk ruházott feladatokat és felelősségi köröket, valamint a nyilvántartási kötelezettséget,
                                                                     
                                                                  
                                                                        —
                                                                     
                                                                     
                                                                        lehetővé teszik a termelőegységekbe és létesítményekbe való belépést, és jelen vannak a belső ellenőrzési rendszer ellenőrei által végzett belső vizsgálatok, valamint az illetékes hatóság, illetve adott esetben az ellenőrző hatóság vagy az ellenőrző szervezet által végzett hatósági ellenőrzések során, rendelkezésükre bocsátják az összes dokumentumot és nyilvántartást, valamint ellenjegyzik az ellenőrzési jelentéseket,
                                                                     
                                                                  
                                                                        —
                                                                     
                                                                     
                                                                        meg nem felelés esetén a belső ellenőrzési rendszer irányítója vagy az illetékes hatóság, illetve adott esetben az ellenőrző hatóság vagy az ellenőrző szervezet döntésével összhangban elfogadják és a megadott határidőn belül végrehajtják az intézkedéseket,
                                                                     
                                                                  
                                                                        —
                                                                     
                                                                     
                                                                        haladéktalanul tájékoztatják a belső ellenőrzési rendszer irányítóját a meg nem felelés gyanújáról;
                                                                     
                                                                  
                                                      
                                                            iii.
                                                         
                                                         
                                                            kidolgozza és naprakészen tartja a belső ellenőrzési rendszer eljárásait, a vonatkozó dokumentumokat és nyilvántartásokat, és azokat rendelkezésre bocsátja a belső ellenőrzési rendszer ellenőrei és adott esetben a csoport tagjai számára;
                                                         
                                                      
                                                            iv.
                                                         
                                                         
                                                            összeállítja és naprakészen tartja a csoport tagjainak listáját;
                                                         
                                                      
                                                            v.
                                                         
                                                         
                                                            feladatokat és felelősségi köröket ruház a belső ellenőrzési rendszer ellenőreire;
                                                         
                                                      
                                                            vi.
                                                         
                                                         
                                                            összekötőként jár el a csoport tagjai és az illetékes hatóság, illetve adott esetben az ellenőrző hatóság vagy az ellenőrző szervezet között, többek között az eltérések iránti kérelmek ügyében is;
                                                         
                                                      
                                                            vii.
                                                         
                                                         
                                                            évente ellenőrzi a belső ellenőrzési rendszer ellenőreinek összeférhetetlenségi nyilatkozatait;
                                                         
                                                      
                                                            viii.
                                                         
                                                         
                                                            ütemezi a belső ellenőrzéseket és gondoskodik megfelelő végrehajtásukról, összhangban a belső ellenőrzési rendszer irányítójának a g) pont második bekezdésének ii. alpontja szerinti ütemtervével;
                                                         
                                                      
                                                            ix.
                                                         
                                                         
                                                            biztosítja a belső ellenőrzési rendszer ellenőreinek megfelelő képzését és évente értékeli a belső ellenőrzési rendszer ellenőreinek kompetenciáit és képesítéseit;
                                                         
                                                      
                                                            x.
                                                         
                                                         
                                                            jóváhagyja a meglévő tagok új tagjait vagy új termelési egységeit vagy új tevékenységeit;
                                                         
                                                      
                                                            xi.
                                                         
                                                         
                                                            meg nem felelés esetén a belső ellenőrzési rendszer keretében a g) pont szerinti dokumentált eljárások révén megállapított intézkedéseknek megfelelően határoz az intézkedésekről és gondoskodik utókövetésükről;
                                                         
                                                      
                                                            xii.
                                                         
                                                         
                                                            dönt a tevékenységek alvállalkozásba adásáról, ideértve a belső ellenőrzési rendszer ellenőreire háruló feladatok kiszervezését is, és aláírja a vonatkozó megállapodásokat vagy szerződéseket.
                                                         
                                                      A belső ellenőrzési rendszer ellenőre:
                                                
                                                            i.
                                                         
                                                         
                                                            a belső ellenőrzési rendszer irányítója által megadott ütemtervnek és eljárásoknak megfelelően belső ellenőrzéseket végez a csoport tagjainál;
                                                         
                                                      
                                                            ii.
                                                         
                                                         
                                                            belső ellenőrzési jelentéseket készít egy sablon alapján, és azokat észszerű időn belül benyújtja a belső ellenőrzési rendszer irányítójának;
                                                         
                                                      
                                                            iii.
                                                         
                                                         
                                                            a kinevezéskor írásos és aláírt összeférhetetlenségi nyilatkozatot nyújt be, és azt évente frissíti;
                                                         
                                                      
                                                            iv.
                                                         
                                                         
                                                            részt vesz a képzéseken.”
                                                         
                                                      
                                          
                              
                  
                        2.
                     
                     
                        A (2) bekezdés a következő albekezdéssel egészül ki:
                        „A belső ellenőrzési rendszer hiányosságának minősülnek legalább a következő helyzetek:
                        
                                    a)
                                 
                                 
                                    felfüggesztett/visszavont tagságú tagoktól vagy termelési egységektől származó termékek előállítása, feldolgozása, előkészítése vagy forgalomba hozatala;
                                 
                              
                                    b)
                                 
                                 
                                    olyan termékek forgalomba hozatala, amelyek esetében a belső ellenőrzési rendszer irányítója megtiltotta, hogy a termékek jelölése vagy reklámozása ökológiai termelésre utaljon;
                                 
                              
                                    c)
                                 
                                 
                                    új tagok felvétele a tagok listájára vagy a meglévő tagok tevékenységeinek megváltoztatása a belső jóváhagyási eljárás lefolytatása nélkül;
                                 
                              
                                    d)
                                 
                                 
                                    egy adott évben a csoport valamely tagját érintő éves helyszíni fizikai vizsgálat elvégzésének elmulasztása;
                                 
                              
                                    e)
                                 
                                 
                                    a felfüggesztett vagy visszavont tagságú tagok tagjegyzékben való feltüntetésének elmulasztása;
                                 
                              
                                    f)
                                 
                                 
                                    a belső ellenőrzési rendszer ellenőrei által végzett belső vizsgálatok és az illetékes hatóság, illetve adott esetben az ellenőrző hatóság vagy az ellenőrző szervezet által végzett hatósági ellenőrzések megállapításai közötti súlyos eltérések;
                                 
                              
                                    g)
                                 
                                 
                                    a belső ellenőrzési rendszer ellenőrei, az illetékes hatóság vagy adott esetben az ellenőrző szervezet ellenőrző hatósága által megállapított meg nem felelés esetén a megfelelő intézkedések elrendelésével vagy a szükséges utókövetésével összefüggő súlyos hiányosságok;
                                 
                              
                                    h)
                                 
                                 
                                    a belső ellenőrzési rendszer ellenőreinek nem megfelelő létszáma vagy a belső ellenőrzési rendszer ellenőreinek nem megfelelő kompetenciája a csoport ökológiai termelésének típusa, szerkezete, mérete, tevékenységei és teljesítménye vonatkozásában.”
                                 
                              
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. január 20-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 150., 2018.6.14., 1. o.